**ИЗЈАВА**

**О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Орган државне управе, односно други овлашћени предлагач прописа -** Влада

**Обрађивач -** Министарство пољопривреде, шумарства и водопривреде

**2. Назив прописа**

Предлог закона о допуни Закона о пољопривреди и руралном развоју

*(Draft Law on amendments on the Law on Agriculture and Rural Development)*

**3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односе на нормативну садржину прописа,**

* Нормативна садржина Предлога закона о допуни Закона о пољопривреди и руралном развоју није у супротности са одредбама Споразума.

**б) Прелазни рок за усклађивање законодавства према одредбама Споразума,**

* Нема.

**в) Оцена испуњености обавезе које произлазе из наведене одредбе Споразума,**

* Нема.

**г) Разлози за делимично испуњавање, односно неиспуњавање обавеза које произлазе из наведене одредбе Споразума,**

* Нема.

**д) Веза са Националним програмом за усвајање правних тековина Европске уније.**

Националним програмом за усвајање правних тековина Европске уније за период 2024-2027. године у оквиру Кластера 5 – Ресурси, пољопривреда и кохезија, Поглавља 11 – Пољопривреда и рурални развој, главе 3.11.1 Пољопривреда, није предвиђено усвајање Закона о допуни Закона о пољопривреди и руралном развоју, с обзиром на то да се предложеном допуном не врши додатно усклађивање са правним тековинама Европске уније у овој области.

Предлогом закона о допуни Закона о пољопривреди и руралном развоју омогућава се упис пољопривредних парцела, које се фактички користе, у Регистар пољопривредних газдинстава.

**4. Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима,**

Предлог закона о допуни Закона о пољопривреди и руралном развоју може се довести у везу са Уговором о функционисању Европске уније и то са главом III Пољопривреда и рибарство чл. 39. до 44., а са којима није у сагласности. Национално законодавство Републике Србије не подлеже правилима утврђеним за оснивање и функционисање унутрашњег тржишта држава чланица ЕУ и оснивање организације пољопривредних тржишта ЕУ. Поменутим одредбама Уговора о функционисању ЕУ уређује се унутрашње тржиште пољопривредних производа *СМО* (*Common Market Organisation*) и политика подстицаја из ЗПП (Заједничка пољопривредна политика) из које су искључене државе нечланице, па тиме и Република Србија.

**б) Навођење секундарних извора права Европске уније и оцене усклађености са њима,**

Предлогом закона о допуни Закона о пољопривреди и руралном развоју не врши се пренос одредби секундарних извора права Европске уније. Разлози за усвајање Предлог закона о допуни Закона о пољопривреди и руралном развоју базирају се на настојању да се у Регистар пољопривредних газдинстава укључе и пољопривредне парцеле које се фактички користе, а које до сада нису евидентиране у Регистру пољопривредних газдинстава углавном због правних и административних препрека.

**в) Навођење осталих извора права Европске уније и усклађеност са њима**

* Нема

**г) Разлози за делимичну усклађеност, односно неусклађеност,**

* + Делимична усклађеност/ неусклађеност Закона о пољопривреди и руралном развоју са секундарним изворима права ЕУ последица је недовољно развијених потребних механизама за имплементацију мера у области пољопривреде и руралног развоја, садржаних у Закону о пољопривреди и руралном развоју, као и непостојања пратећих прописа који регулишу ову област. Унапређење ових механизама, доношење прописа, као и унапређење пратећих административних капацитета, допринеће вишем степену усклађености Закона о пољопривреди и руралном развоју са легислативом ЕУ у овој области. Предложена допуна у Предлогу закона о допуни Закона о пољопривреди и руралном развоју не нарушавају достигнуту делимичну усклађеност са правом ЕУ.

**д) Рок у којем је предвиђено постизање потпуне усклађености прописа са прописима Европске уније.**

* + До приступања Републике Србије Европској унији.

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

**6. Да ли су претходно наведени извори права Европске уније преведени на српски језик?**

* + Да, Уговор о функционисању Европске уније.

**7. Да ли је пропис преведен на неки службени језик Европске уније?**

* + Не.

**8. Учешће консултаната у изради прописа и њихово мишљење о усклађености**

* У изради Предлога закона о допуни Закона о пољопривреди и руралном развоју нису учествовали консултанти.