О Б Р А З Л О Ж Е Њ Е

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 12. Устава Републике Србије којим је прописано да Република Србија уређује и обезбеђује развој Републике Србије, политику и мере за подстицање равномерног развоја појединих делова Републике Србије, укључујући развој недовољно развијених подручја.

**II. РАЗЛОЗИ ЗА ДОНОШЕЊЕ ЗАКОНА**

Споразумом о међусобној сарадњи у области пољопривреде бр. 002224552 од 22. јула 2024. године, који је потписан између министра пољопривреде, шумарства и водопривреде и представника удружења пољопривредника, усаглашено је да ће се у сарадњи са представницима удружења пољопривредника најкасније до краја септембра 2024. године утврдити модалитет за решавање коришћења пољопривредног земљишта без правног основа, на коме нису решени имовинско-правни односи, а у сврху остваривања права на подстицаје у пољопривреди.

У вези са тим, Решењем министра, број: 002291072 2024 14840 007 004 012 002 од 1. августа 2024. године, образована је Радна група за утврђивање модалитета за решавање проблема коришћења пољопривредног земљишта без правног основа, односно пољопривредног земљишта на коме нису решени имовинско - правни односи, у циљу остваривања права на подстицаје у пољопривреди. Први састанак Радне групе одржан је 6. августа 2024. године.

Споразумом о међусобној сарадњи у области пољопривреде бр. 003036828 од 27. октобра 2024. године, који је потписан између министра пољопривреде, шумарства и водопривреде и представника удружења пољопривредника, усаглашено је да ће се Радна група за утврђивање модалитета за решавање проблема коришћења пољопривредног земљишта без правног основа, односно пољопривредног земљишта на коме нису решени имовинско - правни односи, у циљу остваривања права на подстицаје у пољопривреди, наставити са радом, као и да ће се после завршетка јавног позива за евидентирање фактичког обрађивања пољопривредног земљишта, који је расписан дана 15. октобра 2024. године, урадити анализа финансијских ефеката и размотрити могућност допуне Закона о пољопривреди и руралном развоју.

Јавни позив за евидентирање фактичког обрађивања пољопривредног земљишта трајао је у периоду од 15. октобра до 15. новембра 2024. године. Укупно је поднето 38.222 пријаве, а укупна површина евидентираног пољопривредног земљишта које се фактички обрађује је 71.249,0766 хектара.

Ови подаци су евиденционог карактера, подносиоци пријава морали су да определе основ по ком пријављују парцеле – да ли је парцела у комасационом подручју или је предмет оставинског поступка, без достављања додатне документације којом би се то доказало.

С обзиром на наведено неопходно је донети допуну Закона о пољопривреди и руралном развоју („Службени гласник РС”, бр. 41/09, 10/13 - др. закон, 101/16, 67/21 - др. закон и 114/21) како би се омогућио пољопривредницима упис у Регистар пољопривредних газдинстава, односно упис катастарских парцела и по основу фактичког коришћења пољопривредног земљишта на основу посебне изјаве оверене код надлежног органа, а Влада ће ближе уредити услове фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У члану 1. овог закона прописана је допуна одредбe чланa 21. којoм се уређује начин уписа субјеката у Регистар пољопривредних газдинстава, тако што се прописује и могућност да се пољопривредник може уписати у Регистар пољопривредних газдинстава, односно уписати катастарску парцелу и по основу фактичког коришћења пољопривредног земљишта на основу посебне изјаве оверене код надлежног органа у складу са прописом којим се уређује оверавање потписа, рукописа и преписа. Предмет ове изјаве не може бити пољопривредно земљиште у државној својини. Република Србија не одговора за накнаду штете власнику пољопривредног земљишта које је предмет фактичког коришћења. Влада ће ближе уредити услове фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта.

У члану 2. овог закона прописана је завршна одредба.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона средства су обезбеђена Законом о буџету Републике Србије за 2025. годину („Службени гласник РС”, број 94/24) у оквиру Раздела 24 - Министарство пољопривреде, шумарства и водопривреде, Глава 24.6 - Управа за аграрна плаћања, Програм 0103 - Подстицаји у пољопривреди и руралном развоју, функција 420 - Пољопривреда, шумарство, лов и риболов, Програмска активност 0001 - Директна плаћања, апропријација економска класификација 451 - Субвенције јавним нефинансијским предузећима и организацијама, у укупном износу 95.900.000.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде - Управе за аграрна плаћања и у складу са билансним могућностима буџета Републике Србије.

**V. ПРЕГЛЕД ОДРЕДАБА КОЈЕ СЕ ДОПУЊУЈУ**

Начин уписа субјеката у Регистар

Члан 21.

Лица из члана 20. став 1. овог закона уписују се у Регистар као корисници пољопривредног земљишта по основу права својине, по основу решења о комасацији, као и по основу уговора о закупу или уступању пољопривредног земљишта на коришћење.

ПОЉОПРИВРЕДНИК ИЗ ЧЛАНА 20. СТАВ 1. ОВОГ ЗАКОНА МОЖЕ СЕ УПИСАТИ У РЕГИСТАР, ОДНОСНО УПИСАТИ КАТАСТАРСКУ ПАРЦЕЛУ У РЕГИСТАР И ПО ОСНОВУ ФАКТИЧКОГ КОРИШЋЕЊА ПОЉОПРИВРЕДНОГ ЗЕМЉИШТА НА ОСНОВУ ПОСЕБНЕ ИЗЈАВЕ ОВЕРЕНЕ КОД НАДЛЕЖНОГ ОРГАНА У СКЛАДУ СА ПРОПИСОМ КОЈИМ СЕ УРЕЂУЈЕ ОВЕРАВАЊЕ ПОТПИСА, РУКОПИСА И ПРЕПИСА.

ПРЕДМЕТ ИЗЈАВЕ ИЗ СТАВА 2. ОВОГ ЧЛАНА НЕ МОЖЕ БИТИ ПОЉОПРИВРЕДНО ЗЕМЉИШТЕ У ДРЖАВНОЈ СВОЈИНИ.

У СЛУЧАЈУ ИЗ СТАВА 2. ОВОГ ЧЛАНА РЕПУБЛИКА СРБИЈА НЕ ОДГОВОРА ЗА НАКНАДУ ШТЕТЕ ВЛАСНИКУ ПОЉОПРИВРЕДНОГ ЗЕМЉИШТА КОЈЕ ЈЕ ПРЕДМЕТ ФАКТИЧКОГ КОРИШЋЕЊА.

ВЛАДА БЛИЖЕ УРЕЂУЈЕ УСЛОВЕ ФАКТИЧКОГ КОРИШЋЕЊА ПОЉОПРИВРЕДНОГ ЗЕМЉИШТА, КАО И ОБРАЗАЦ ПОСЕБНЕ ИЗЈАВЕ О ФАКТИЧКОМ КОРИШЋЕЊУ ПОЉОПРИВРЕДНОГ ЗЕМЉИШТА.

**VI. АНАЛИЗА ЕФЕКАТА**

**KЉУЧНА ПИТАЊА ЗА АНАЛИЗУ ПОСТОЈЕЋЕГ СТАЊА И ПРАВИЛНО ДЕФИНИСАЊЕ ПРОМЕНЕ КОЈА СЕ ПРЕДЛАЖЕ**

**1. Који показатељи се прате у области, који су разлози због којих се ови показатељи прате и које су њихове вредности?**

Показатељи који се прате у области пољопривреде и руралног развоја, а који се односе на предложену допуну Закона, везани су за површину коришћеног пољопривредног земљишта (КПЗ) у Републици Србији, као и пољопривредног земљишта, уписаног у Регистар пољопривредних газдинстава (РПГ).

Према резултатима Пописа пољопривреде 2023, у Републици Србији је евидентирано 3.239.374 хекатара КПЗ, које користи 508.325 пољопривредних газдинстава. Од укупне површине КПЗ, 78% чине оранице и баште, трајни травњаци (ливаде и пашњаци) чине 14% КПЗ, док вишегодишњи засади (воћњаци и виногради) покривају 7% површине КПЗ. На скоро половини површине КПЗ (47%) производе се пшеница и кукуруз.

Дистрибуција КПЗ према регионима (НСТЈ 1) Србија Југ и Србија Север је равномерна – по 1,6 милиона хектара у оба региона. Међутим, број пољопривредних газдинстава у региону Србија Север (138.161 газдинство) скоро три пута је мањи него у региону Србија Југ (370.164 газдинства), што указује на значајну разлику у просечној површини КПЗ по газдинству – овај показатељ у региону Србија Север износи 11,9 хектара по газдинству, док је у региону Србија Југ на нивоу од 4,3 хектара по газдинству. С обзиром на то да је просечна површина КПЗ по газдинству у Републици Србији на нивоу од 6,4 хекатара по газдинству, натпросечна величина газдинства у региону Србија Север указује на већа газдинства и укрупњену производњу, док исподпросечна величина КПЗ по газдинству у региону Србија Југ указује на уситњеност поседа. Највећу површину КПЗ на нивоу Србије користе газдинства величине 5 до 10 хектара (19,4%) и 10 до 20 хектара (19,1%), док је највећи број газдинстава у категорији 2 до 5 хектара (29,3%).

Око четвртине укупне површине КПЗ (863.409 хектара) газдинства користе по основу закупа, од чега је 785.658 хектара узето у закуп за новац или у натури, док је 77.751 хектара узето у закуп на други начин (напола, бесплатно и сл.). Према Попису пољопривреде 2023, 119.701 газдинство су зајмопримци, односно 23% укупног броја газдинстава.

Када је реч о показатељима који су посредно везани за површину КПЗ, најзначајнији се односе на структуру КПЗ, засејане културе, приносе и производњу нajзнaчajниjих усeва у Србиjи, као и производњу сертификованог семена.

**Табела 1: Коришћено пољопривредно земљиште у Републици Србији (000 ha); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Коришћено пoљoприврeднo зeмљиштe (укупнo) | 3.518 | 3.480 | 3.456 | 3.438 | 3.487 | 3.482 | 3.504 | 3.506 | 3.488 | 3.396 |
| Oрaницe и бaштe | 2.606 | 2.591 | 2.597 | 2.595 | 2.583 | 2.579 | 2.604 | 2.615 | 2.600 | 2.603 |
| од кojих угaри и нeoбрaђeнo зeмљиштe | 20 | 18 | 17 | 15 | 9 | 9 | 9 | 8 | 7 | 8 |
| Зeмљиштe пoд стaлним зaсaдимa | 199 | 200 | 204 | 208 | 204 | 206 | 207 | 204 | 206 | 214 |
| од кojих вoћњaци | 175 | 176 | 180 | 184 | 183 | 184 | 185 | 182 | 184 | 193 |
| винoгрaди | 22 | 22 | 22 | 22 | 20 | 21 | 20 | 20 | 20 | 18 |
| Стaлни трaвњaци | 693 | 670 | 634 | 616 | 676 | 675 | 671 | 666 | 662 | 556 |
| oд кojих ливaдe | 382 | 369 | 343 | 322 | 351 | 346 | 340 | 333 | 330 | 318 |
| пaшњaци | 332 | 321 | 311 | 295 | 325 | 329 | 331 | 333 | 331 | 238 |

*Извор: РЗС*

**Табела 2: Пoвршинe пoд нajзнaчajниjим усeвимa у Србиjи (000 ha); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Култура** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Житaрицe | 1.817 | 1.759 | 1.759 | 1.710 | 1.713 | 1.699 | 1.740 | 1.770 | 1.724 | 1.766 |
| Пшeницa | 605 | 590 | 595 | 556 | 643 | 577 | 581 | 599 | 631 | 682 |
| Кукуруз | 1.058 | 1.010 | 1.010 | 1.002 | 902 | 962 | 996 | 1.020 | 952 | 923 |
| Oстaлe житaрицe | 154 | 159 | 154 | 152 | 168 | 160 | 163 | 151 | 141 | 161 |
| Шeћeрнa рeпa | 64 | 42 | 49 | 54 | 48 | 43 | 37 | 39 | 35 | 42 |
| Уљaрицe | 339 | 364 | 396 | 441 | 482 | 480 | 484 | 474 | 516 | 490 |
| Сунцoкрeт | 175 | 166 | 200 | 219 | 239 | 219 | 221 | 213 | 251 | 241 |
| Сoja | 154 | 185 | 182 | 202 | 196 | 229 | 237 | 237 | 235 | 211 |
| Уљaнa рeпицa | 10 | 12 | 13 | 19 | 46 | 31 | 25 | 23 | 29 | 38 |
| Остали усеви за производњу уља | 0 | 1 | 1 | 1 | 1 | 1 | 1 | 1 | 1 | 1 |
| Дувaн – суви лист | 5 | 5 | 5 | 5 | 6 | 7 | 7 | 6 | 5 | 5 |
| Крoмпир | 52 | 42 | 41 | 39 | 28 | 34 | 30 | 26 | 25 | 23 |
| Свeжe пoврћe и пaсуљ | 70 | 81 | 82 | 86 | 65 | 62 | 61 | 61 | 62 | 59 |
| Вoћe | 172 | 174 | 179 | 183 | 183 | 188 | 185 | 182 | 184 | 200 |
| од тoгa jaгoдaстo вoћe | 25 | 27 | 32 | 36 | 38 | 38 | 39 | 36 | 36 | 41 |
| Грoжђe | 21 | 21 | 21 | 21 | 21 | 21 | 20 | 20 | 20 | 18 |
| Крмнo биљe | 242 | 250 | 237 | 240 | 230 | 243 | 235 | 228 | 223 | 208 |

*Извор: РЗС*

**Табела 3: Приноси нajзнaчajниjих усeва у Србиjи (t/ha); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Култура** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Житaрицe |  |  |  |  |  |  |  |  |  |  |
| Пшeницa | 4,0 | 4,1 | 4,9 | 4,1 | 4,6 | 4,4 | 4,9 | 5,7 | 5,0 | 5,1 |
| Кукуруз | 7,5 | 5,4 | 7,3 | 4,0 | 7,7 | 7,6 | 7,9 | 5,9 | 4,5 | 7,2 |
| Шeћeрнa рeпa | 54,7 | 51,8 | 54,5 | 46,7 | 48,3 | 54,2 | 53,9 | 52,0 | 48,0 | 49,0 |
| Уљaрицe |  |  |  |  |  |  |  |  |  |  |
| Сунцoкрeт | 2,9 | 2,6 | 3,1 | 2,5 | 3,1 | 3,3 | 2,9 | 2,9 | 2,6 | 2,9 |
| Сoja | 3,6 | 2,5 | 3,2 | 2,3 | 3,3 | 3,1 | 3,2 | 2,3 | 1,7 | 2,8 |
| Уљaнa рeпицa | 3,2 | 2,7 | 2,9 | 2,5 | 2,9 | 2,7 | 3,0 | 3,2 | 3,0 | 3,5 |
| Дувaн (суви лист) | 1,9 | 1,8 | 1,5 | 1,4 | 1,2 | 1,1 | 1,3 | 1,7 | 1,3 | 1,5 |
| Крoмпир | 11,4 | 15,4 | 17,8 | 15,3 | 17,3 | 20,6 | 22,4 | 23,3 | 21,1 | 25,9 |
| Свeжe пoврћe и пaсуљ |  |  |  |  |  |  |  |  |  |  |
| Пaрaдajз | 13,9 | 16,6 | 15,9 | 15,6 | 15,3 | 14,2 | 14,1 | 17,8 | 19,0 | 14,6 |
| Пaприкa (свeжa) | 9,7 | 11,1 | 13,4 | 11,4 | 11,2 | 11,7 | 10,7 | 14,4 | 14,1 | 12,0 |
| Пaсуљ | 1,4 | 1,0 | 1,1 | 1,0 | 1,2 | 1,0 | 1,1 | 1,1 | 1,0 | 1,1 |
| Вoћe-дрвeнaстo |  |  |  |  |  |  |  |  |  |  |
| Jaбукe | 16,5 | 17,5 | 16,1 | 15,1 | 17,8 | 19,1 | 18,6 | 19,0 | 17,8 | 13,9 |
| Вишњe | 6,7 | 6,6 | 5,8 | 5,2 | 6,8 | 5,1 | 8,5 | 7,9 | 8,2 | 7,4 |
| Шљивe | 5,6 | 4,8 | 6,4 | 4,6 | 6,0 | 7,7 | 8,0 | 5,7 | 6,8 | 4,9 |
| Jaгoдичaстo вoћe |  |  |  |  |  |  |  |  |  |  |
| Maлинe | 5,6 | 6,0 | 5,6 | 5,0 | 5,6 | 5,2 | 4,9 | 5,3 | 5,9 | 5,2 |
| Jaгoдe | 4,7 | 5,1 | 4,0 | 4,3 | 3,2 | 3,0 | 4,5 | 3,3 | 4,7 | 3,3 |
| Грoжђe (укупнo) | 5,8 | 8,1 | 6,9 | 7,8 | 7,0 | 8,0 | 8,0 | 7,4 | 8,1 | 7,2 |
| Стoчнa хрaнa |  |  |  |  |  |  |  |  |  |  |
| Дeтeлинa | 3,3 | 2,9 | 4,0 | 3,0 | 4,0 | 5,0 | 5,0 | 3,9 | 3,1 | 4,0 |
| Луцeркa | 5,2 | 4,4 | 5,7 | 4,0 | 5,0 | 6,0 | 6,0 | 5,1 | 4,1 | 6,0 |
| Кукуруз зa крму | 19,2 | 17,3 | 21,3 | 16,0 | 20,0 | 20,0 | 21,0 | 15,8 | 15,0 | 20,0 |

*Извор: РЗС*

**Табела 4: Производња нajзнaчajниjих усeва у Србиjи (000 t); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Култура** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Житaрицe | 10.849 | 8.437 | 10.869 | 6.793 | 10.527 | 10.437 | 11.446 | 10.236 | 8.012 | 10.809 |
| Пшeницa | 2.387 | 2.428 | 2.885 | 2.276 | 2.941 | 2.535 | 2.873 | 3.442 | 3.109 | 3.449 |
| Кукуруз | 7.952 | 5.455 | 7.377 | 4.018 | 6.964 | 7.345 | 7.872 | 6.027 | 4.283 | 6.631 |
| Oстaлe житaрицe | 510 | 554 | 607 | 499 | 622 | 557 | 701 | 767 | 620 | 730 |
| Шeћeрнa рeпa | 3.507 | 2.183 | 2.684 | 2513 | 2325 | 2305 | 2018 | 2048 | 1667 | 2041 |
| Уљaрицe | 1.087 | 924 | 1.238 | 1.052 | 1.517 | 1.516 | 1.465 | 1.222 | 1.131 | 2.041 |
| Сунцoкрeт | 509 | 437 | 621 | 541 | 734 | 729 | 637 | 608 | 644 | 686 |
| Сoja | 546 | 454 | 576 | 461 | 646 | 701 | 752 | 540 | 399 | 600 |
| Уљaнa рeпицa | 31 | 33 | 39 | 49 | 135 | 84 | 74 | 73 | 87 | 134 |
| Остали усеви за производњу уља | 0 | 1 | 2 | 1 | 2 | 2 | 2 | 1 | 1 | 1 |
| Дувaн (суви лист) | 9 | 9 | 8 | 7 | 7 | 8 | 9 | 10 | 6 | 7 |
| Крoмпир | 592 | 639 | 714 | 589 | 488 | 702 | 665 | 614 | 523 | 600 |
| Свeжe пoврћe и пaсуљ | 920 | 1.095 | 1.146 | 1.100 | 836 | 747 | 726 | 805 | 1.182 | 713 |
| Вoћe | 1.304 | 1.307 | 1.359 | 1.205 | 1.406 | 1.542 | 1.619 | 1.436 | 1.513 | 1.264 |
| од тoгa jaгoдичaстo вoћe | 132 | 157 | 169 | 174 | 189 | 177 | 185 | 183 | 202 | 208 |
| Грoжђe (укупнo) | 122 | 171 | 146 | 166 | 150 | 164 | 160 | 156 | 162 | 132 |
| Крмнo биљe | 1.506 | 1.402 | 1.679 | 1.224 | 1.498 | 1.824 | 1.882 | 1.425 | 1.175 | 1.486 |

*Извор: РЗС*

**Табела 5: Површина под производњом сертификованог семена у Републици Србији (ha); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Култура** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Озима и јара пшеница | 19.003 | 17.362 | 15.972 | 10.795 | 13.148 | 13.382 | 15.050 | 14.088 | 12.020 | 21.039 |
| Озими јечам | 2.211 | 1.873 | 1.869 | 1.787 | 2.099 | 450 | 2.487 | 2.141 | 1.888 | 2.757 |
| Јари јечам | 302 | 45 | 25 | 31 | 0 | 43 | 64 | 0 | 0 | 0 |
| Озими овас | 110 | 128 | 0 | 0 | 103 | 164 | 0 | 139 | 130 | 188 |
| Јари овас | 75 | 65 | 189 | 127 | 0 | 0 | 1.547 | 0 | 0 | 0 |
| Озиме и јаре тритикале | 795 | 869 | 918 | 566 | 491 | 490 | 643 | 609 | 330 | 664 |
| Озима раж | 51 | 23 | 89 | 10 | 15 | 16 | 34 | 28 | 23 | 25 |
| Кукуруз | 11.662 | 7.428 | 10.086 | 5.002 | 8.246 | 6.336 | 2.472 | 7.847 | 10.516 | 7.413 |
| Соја | 8.208 | 8.372 | 9.227 | 9.582 | 10.357 | 9.874 | 3.849 | 5.388 | 5.377 | 5.822 |
| Сунцокрет | 1.590 | 1.438 | 2.180 | 2.792 | 3.207 | 1.425 | 891 | 1.563 | 1.948 | 1.373 |
| Уљана репица | 2 | 4 | 5 | 29 | 121 | 304 | 113 | 61 | 94 | 144 |

*Извор: МПШВ, Управа за заштиту биља (Извештај о стању у пољопривреди у Републици Србији у 2023. години)*

**Табела 6: Производња сертификованог семена у Републици Србији (t); 2014-2023**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Култура** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Озима и јара пшеница | 104.012 | 109.217 | 107.029 | 71.981 | 83.522 | 77.967 | 98.884 | 101.561 | 71.971 | 83.063 |
| Озими јечам | 11.640 | 11.686 | 11.267 | 11.503 | 11.342 | 2.745 | 16.795 | 15.839 | 11.839 | 15.826 |
| Јари јечам | 1.179 | 213 | 97 | 136 | 0 | 93 | 254 | 0 | 0 | 0 |
| Озими овас | 392 | 410 | 0 | 0 | 435 | 718 | 0 | 465 | 510 | 677 |
| Јари овас | 212 | 355 | 864 | 582 | 0 | 0 | 5.246 | 0 | 0 | 0 |
| Озиме и јаре тритикале | 3.968 | 4.657 | 5.235 | 3.566 | 2.766 | 2.426 | 3.845 | 4.164 | 2.114 | 1.088 |
| Озима раж | 194 | 60 | 295 | 38 | 73 | 66 | 30 | 132 | 94 | 76 |
| Кукуруз | 41.736 | 16.671 | 31.991 | 11.934 | 29.741 | 19.624 | 5.947 | 21.077 | 16.850 | 21.339 |
| Соја | 27.757 | 22.380 | 28.954 | 21.442 | 30.957 | 28.827 | 12.224 | 15.481 | 11.150 | 17.572 |
| Сунцокрет | 1.304 | 1.289 | 3.117 | 2.629 | 2.727 | 1.509 | 1.229 | 1.891 | 2.003 | 1.371 |
| Уљана репица | 3 | 10 | 16 | 64 | 152 | 345 | 261 | 133 | 265 | 601 |

*Извор: МПШВ, Управа за заштиту биља (Извештај о стању у пољопривреди у Републици Србији у 2023. години)*

У РПГ Министарства укупно је уписано 495.516 газдинстава, од којих је активно 472.247 газдинстава. Пољопривредна површина, евидентирана у РПГ износи око 2,7 милиона хектара, од чега је 43% под житарицама.

**2. Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.**

У претходном периоду у примени је био Закон о пољопривреди и руралном развоју, који је усвојен у јуну 2009. године, чиме су по први пут дефинисани основни инструменти и мехaнизми за реализацију пољопривредне политике и политике руралног развоја. Такође, овим законом су први пут дефинисани подстицаји у пољопривреди и руралном развоју, структурирани у складу са класификацијом политика у оквиру два стуба подршке Заједничке пољопривредне политике (ЗПП), да би 2013. године регулисање подстицаја у пољопривреди и руралном развоју постало предмет посебног закона (Закон о подстицајима у пољопривреди и руралном развоју).

Овим законом уређују се циљеви пољопривредне политике и политике руралног развоја, као и начин њиховог остваривања, Регистар пољопривредних газдинстава, евидентирање и извештавање у пољопривреди, правила посебног поступка спровођења и контроле IPARD програма, као и надзора од стране пољопривредне инспекције. Такође, овим законом се образује Управа за аграрна плаћања, као орган управе у саставу министарства надлежног за послове пољопривреде и уређује њена надлежност.

У претходном периоду примећено је одступање пољопривредног земљишта уписаног у РПГ и фактички коришћеног земљишта, у смислу да нису све парцеле које се фактички користе биле евидентиране у РПГ, углавном због правних и административних препрека. Наиме, у претходном периоду није постојао законски основ за упис у РПГ парцела које су предмет текућих правних процедура (комасација, оставинска расправа и сл.), због чега су биле изузете од уписа у РПГ, иако се на њима фактички одвијала производња. На овај начин, створен је дисбаланс између стања евидентираног у РПГ и фактичног стања, што се допуном Закона настоји уклонити.

Како би извршило процену потенцијалних додатних површина, које се фактички користе, Министарство је 15. октобра 2024. године објавило Јавни позив за евидентирање фактичког обрађивања пољопривредног земљишта, путем кога су пољопривредници позвани да путем портала еАграр изврше евидентирање пољопривредног земљишта које фактички обрађују, а без регулисаног правног основа са претпостављеним власником. У том смислу, у евиденцију је укључено пољопривредно земљиште које се фактички обрађује у комасационом подручју, као и пољопривредно земљиште које се фактички обрађује, а где је иза уписаног власника пољопривредног земљишта у току оставински поступак. По овом основу, евидентирано је 71.249,08 хектара пољопривредног земљишта.

Допуном Закона пружа се могућност пољопривредницима да упишу у РПГ катастарску парцелу по основу фактичког коришћења пољопривредног земљишта на основу посебне оверене изјаве, при чему ће услови фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта бити ближе дефинисани подзаконским актом.

**3. Који су важећи прописи и документи јавних политика од значаја за промену која се предлаже и у чему се тај значај огледа?**

Прописи од значаја за допуну Закона који подразумевају уписивање у РПГ катастарских парцела по основу фактичког коришћења пољопривредног земљишта, јесу:

* **Закон о општем управном поступку** („Службени гласник РС”, бр. 18/16, 95/18-аутентично тумачење и 2/23(УС)), којим је регулисано поступање у управном поступку, тј. садржи скуп прaвилa кoja држaвни oргaни и oргaнизaциje, oргaни и oргaнизaциje пoкрajинскe aутoнoмиje и oргaни и oргaнизaциje jeдиницa лoкaлнe сaмoупрaвe, устaнoвe, jaвнa прeдузeћa, пoсeбни oргaни прeкo кojих сe oствaруje рeгулaтoрнa функциja и прaвнa и физичкa лицa кojимa су пoвeрeнa jaвнa oвлaшћeњa примeњуjу кaдa пoступajу у упрaвним ствaримa. Одредбе овог закона примењују се на процедуру уписа пољопривредног газдинства у РПГ.
* **Закон о оверавању потписа, рукописа и преписа** („Службени гласник РС”, бр. 93/14, 22/15 и 87/18), којим се регулише потпис, рукопис и препис, које оверава јавни бележник. Одредбе овог закона односе се на оверавање изјаве о фактичком коришћењу пољопривредног земљишта.
* **Закон о пољопривредном земљишту** („Службени гласник РС”, бр. 62/06, 65/08-др. закон, 41/09, 112/15, 80/17, 95/18-др. закон), којим се уређује планирање, заштита, уређење и коришћење пољопривредног земљишта, надзор над спровођењем овог закона и друга питања од значаја за заштиту, уређење и коришћење пољопривредног земљишта као добра од општег интереса. Одредбе овог закона примењују се на парцеле које се фактички обрађују у комасационом подручју.
* **Закон о облигационим односима** („Службени гласник РС”, бр. 29/78, 39/85, 45/89(УСЈ), 57/89, 31/93, РС 18/20), којим се уређују облигациони односи који настају из уговора, проузроковања штете, стицања без основа, пословодства без налога, једностране изјаве воље и других законом утврђених чињеница. Одредбе овог закона примењују се на пољопривредно земљиште које се фактички обрађује, а где је иза уписаног власника пољопривредног земљишта у току оставински поступак.
* **Правилник о упису у Регистар пољопривредних газдинстава, промени података и обнови регистрације, електронском поступању, као и о условима за пасиван статус пољопривредног газдинства** („Службени гласник РС”, бр. 25/23, 110/23, 3/24 и 34/24), којим се прописују начин и услови уписа и вођења РПГ, услови и начин промене података у РПГ и обнове регистрације, начин чувања података уписаних у РПГ, електронска форма у којој се достављају поднесци и прилози, а странкама решења донета у поступцима уписа у РПГ, обнове регистрације, промене и брисање података уписаних у РПГ, начин обезбеђења подршке субјектима уписа у РПГ у вези са електронским поступањем, образац захтева за упис пољопривредног газдинстава у РПГ, образац захтева за обнову уписа, обрасци прилога и документација која се подноси уз захтев, као и услови за пасивни статус пољопривредног газдинства. Одредбе овог прописа примењују се на процедуру уписа у РПГ.

**4. Да ли су уочени проблеми у области и на кога се они односе? Представити узроке и последице проблема.**

У претходном периоду примећено је одступање од површине пољопривредног земљишта уписаног у РПГ и фактички коришћеног земљишта, у смислу да све парцеле које се фактички користе нису евидентиране у РПГ, углавном због правних и административних препрека. Наиме, у претходном периоду није постојао законски основ за упис у РПГ парцела које су предмет текућих правних процедура (комасација, оставинска расправа и сл.), због чега су биле изузете од уписа у РПГ, иако се на њима фактички одвијала производња. На овај начин, створен је дисбаланс између стања евидентираног у РПГ и фактичног стања, што се допуном Закона настоји уклонити.

Иницијатива за допуну Закона покренута је од стране струковних удружења пољопривредних произвођача, са којима су Влада Републике Србије и Министарство потписали споразум, којим се узима у разматрање наведени предлог.

Како би извршило процену потенцијалних додатних површина, које се фактички користе, Министарство је 15. октобра 2024. године објавило Јавни позив за евидентирање фактичког обрађивања пољопривредног земљишта, путем кога су пољопривредници позвани да путем портала еАграр изврше евидентирање пољопривредног земљишта које фактички обрађују, а без регулисаног правног основа са претпостављеним власником. По овом основу, поднето је 38.222 пријаве за упис пољопривредног земљишта, на основу којих је евидентирано 71.249,08 хектара пољопривредног земљишта.

Допуном Закона пружа се могућност пољопривредницима да упишу у РПГ катастарску парцелу по основу фактичког коришћења пољопривредног земљишта на основу посебне оверене изјаве, при чему ће услови фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта ближе бити дефинисани подзаконским актом.

**5. Која промена се предлаже?**

Промене које се предлажу овим законом омогућавају да пољопривредници, као корисници пољопривредног земљишта, могу да упишу катастарску парцелу у РПГ и по основу фактичког коришћења пољопривредног земљишта, на основу посебне изјаве оверене код надлежног органа у складу са прописом којим се уређује оверавање потписа, рукописа и преписа.

Предмет наведене изјаве не може бити пољопривредно земљиште у државној својини. У случају уписа земљишта под овим условима, Република Србија не одговора за накнаду штете власнику пољопривредног земљишта које је предмет фактичког коришћења. Влада ближе уређује услове фактичког коришћења пољопривредног земљишта, као и образац посебне изјаве о фактичком коришћењу пољопривредног земљишта.

**6. Да ли је промена заиста неопходна и у ком обиму?**

Наведена промена је неопходна, а с обзиром на то да решавање проблема није могуће само кроз интервенцију на нивоу подзаконских аката, неопходна је допуна Закона, јер се промене односе на материју која се уређује искључиво Законом.

Наиме, Закон прописује да се субјекти уписа у РПГ уписују као корисници пољопривредног земљишта по основу права својине, по основу решења о комасацији, као и по основу уговора о закупу или уступању пољопривредног земљишта на коришћење. Допуном Закона отвара се могућност уписа пољопривредног земљишта у РПГ по основу фактичког коришћења пољопривредног земљишта.

**7. На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај?**

Циљна група, на коју се промене непосредно односе, јесу пољопривредници, тј. физичка лица, као субјекти уписа у РПГ. Субјекти уписа прописани су чланом 20. Закона.

**8. Да ли постоје важећи документи јавних политика којима би се могла остварити жељена промена и о којим документима се ради?**

Промену није могуће остварити важећим документима јавних политика, имајући у виду да је предметна материја садржана у Закону који је потребно допунити.

**9. Да ли је промену могуће остварити применом важећих прописа?**

Важећим прописима дефинисано је да се субјекти уписа у РПГ уписују као корисници пољопривредног земљишта по основу права својине, по основу решења о комасацији, као и по основу уговора о закупу или уступању пољопривредног земљишта на коришћење. Допуном Закона отвара се могућност уписа пољопривредног земљишта у РПГ по основу фактичког коришћења пољопривредног земљишта. Како је ово питање дефинисано Законом, промену није могуће остварити применом важећих прописа.

**10. Квантитативно (нумерички, статистички) представити очекиване трендове у предметној области, уколико се одустане од интервенције (status quo).**

У РПГ тренутно је уписано 2.718.278,58 хектара, у складу са чланом 21. важећег закона, односно по основу права својине, по основу решења о комасацији, као и по основу уговора о закупу или уступању пољопривредног земљишта на коришћење. Уколико се одустане од интервенције, пријављена површина у РПГ остаће на приближно истом нивоу, евентуално измењена по основу текућих промена код газдинстава, односно због уписа нових газдинстава и гашења постојећих, као и због пријављених површина земљишта под производњом у оквиру обнове регистрације.

**11. Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?**

У складу са прописима Европске уније, којима се регулишу општи услови спровођења ЗПП, уписана пољопривредна површина обухвата обрадиво земљиште, вишегодишње засаде и трајне травњаке, укључујући пољопривредно-шумске системе на тој површини (члан 4. став 3. Уредбе (ЕУ) 2021/2115). Притом, државе чланице додатно дефинишу појмове „обрадиво земљиште”, „вишегодишњи засади” и „трајни травњаци” у складу са прописаним оквиром.

Када је реч о упису пољопривредних газдинстава у одговарајуће националне евиденционе системе, државе чланице ово питање регулишу на националном нивоу, у складу са релевантним прописима Европске уније. У већини земаља чланица, упис у Интегрисани систем управљања и контроле (IACS) на националном нивоу, односно евидентирање пољопривредне површине у Систем за идентификацију земљишних парцела (LPIS) врши се на основу доказа о власништву, односно праву коришћења земљишта. Додатно, већина земаља чланица прописује минималне критеријуме за упис у евиденцију, као што су економска величина газдинства, минимални праг износа плаћања, минимална прихватљива површина и сл.

**КЉУЧНА ПИТАЊА ЗА УТВРЂИВАЊЕ ЦИЉЕВА**

**1. Због чега је неопходно постићи жељену промену на нивоу друштва? (одговором на ово питање дефинише се општи циљ)**

Основни циљ који се настоји постићи допуном Закона јесте проширење круга корисника, односно укључивање додатних пољопривредних површина у подршку по основу пољопривредне политике и политике руралног развоја. Предложеним, пољопривредне површине, уписане у РПГ, увећале би се по основу уписа додатних површина које се фактички користе за пољопривредну производњу. На овај начин, обезбеђује се стабилност дохотка произвођача који фактички користе пољопривредно земљиште, односно доприноси се фер расподели финансијске подршке, у складу са фактичким стањем.

**2. Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).**

Предложеном допуном обезбеђује се виши ниво подршке у сектору биљне производње, с обзиром да се предвиђа могућност уписивања у РПГ пољопривредне површине која се фактички користи. На тај начин, пољопривредници који реализују упис парцела на овај начин, биће у могућности да остваре право на директна плаћања, везана за новоуписану површину, чиме се доприноси унапређењу стабилности дохотка произвођача и фер расподели финансијске подршке, у складу са фактичким стањем.

**3. Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?**

Циљеви који су наведени у Стратегији, а који се испуњавају доношењем овог закона су:

1) повећање раста производње и стабилност прихода произвођача;

2) побољшање конкурентности уз прилагођавање захтевима домаћих и страних тржишта и уз технолошко и техничко унапређење сектора;

3) одрживо управљање ресурсима и заштита животне средине;

4) бољи квалитет живота у руралним подручјима и смањење сиромаштва;

5) ефикасно управљање јавном политиком и побољшан институционални оквир за развој пољопривреде и руралних подручја.

**4. На основу којих показатеља учинка ће бити могуће утврдити да ли је дошло до остваривања општих односно посебних циљева?**

Резултати предложене допуне пратиће се на основу података о упису додатних пољопривредних површина у РПГ, док ће износ финансијске подршке, која ће се примењивати на новоуписану површину, зависити од врсте мера које ће се примењивати у наредном периоду.

Тренутно, у РПГ је уписано 2.718.278,58 хектара површине, док је, на основу Јавног позива за евидентирање фактичког обрађивања пољопривредног земљишта, евидентирано додатних 71.249,08 хектара пољопривредног земљишта.

**КЉУЧНА ПИТАЊА ЗА ИДЕНТИФИКОВАЊЕ**

**ОПЦИЈА ЈАВНИХ ПОЛИТИКА**

**1. Које релевантне опције (алтернативне мере, односно групе мера) за остварење циља су узете у разматрање? Да ли је разматрана „*status quo*” опција?**

Током припреме овог закона разматрала се могућност примене различитих избора политика и група мера, у смислу могућности задржавања тренутне политике (*status quo*) и примена одлука, усаглашених у оквиру споразума са струковним удружењима пољопривредних произвођача.

У случају задржавања на решењима која се тренутно примењују у оквиру националне пољопривредне политике (задржавање *status quo* стања), постојеће пољопривредне површине, уписане у РПГ, остале би на непромењеном нивоу од нешто више од 2,7 милиона хектара, што не би у потпуности одговарало фактичком стању.

Прихватањем предлога о упису у РПГ пољопривредних површина које се фактички обрађују, а без регулисаног правног основа са претпостављеним власником, омогућио би се упис додатних парцела у РПГ, које се фактички користе (на основу Јавног позива евидентирано 71.249,08 хектара).

У том смислу, најоптималнија опција, која је изабрана и представљена у овом закону, јесте опција примене мера, усаглашених у оквиру споразума са струковним удружењима пољопривредних произвођача, а која укључује могућност уписа у РПГ пољопривредних парцела које се фактички обрађују.

**2. Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?**

Приликом сагледавања других могућих решења (израда подзаконских аката, измене и допуне других прописа) утврђено је да важећим прописима, нити њиховом изменом, није могуће укључивање пољопривредних површина које се фактички користе у РПГ. У том смислу, решавање проблема није могуће кроз интервенцију на нивоу подзаконских аката, с обзиром да је у питању законска материја.

**3. Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?**

У оквиру предложених допуна Закона, рестриктивне мере нису присутне. Предложена допуна има посредно подстицајни ефекат на кориснике подстицаја у пољопривреди и руралном развоју, с обзиром на то да ће, уписом у РПГ парцела које се фактички користе, бити у могућности да остваре додатно право на подстицаје у пољопривреди и руралном развоју по основу новоуписаних парцела, и то, пре свега, право на директна плаћања везана за површину.

**4. Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?**

У оквиру разматраних опција нису идентификоване институционално управљачко организационе мере, нити су предмет овог закона.

**5. Да ли се промена може постићи кроз спровођење информативно-едукативних мера?**

Промена се не може постићи кроз спровођење информативно-едукативних мера, али ће ове мере свакако бити коришћење у циљу упознавања корисника са новим могућностима за остваривање права на упис површина земљишта у РПГ.

**6. Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?**

Иницијатива за допуну Закона покренута је од стране струковних удружења пољопривредних произвођача, са којима су Влада Републике Србије и Министарство потписали споразум, којим се узима у разматрање наведени предлог.

Како би извршило процену потенцијалних додатних површина, које се фактички користе, Министарство је 15. октобра 2024. године објавило Јавни позив за евидентирање фактичког обрађивања пољопривредног земљишта, путем кога су пољопривредници позвани да путем портала еАграр изврше евидентирање пољопривредног земљишта које фактички обрађују, а без регулисаног правног основа са претпостављеним власником. По овом основу, поднето је 38.222 пријаве за упис пољопривредног земљишта, на основу којих је евидентирано 71.249,08 хектара пољопривредног земљишта.

У циљу испуњења одредаба наведеног споразума и омогућавања уписа земљишта које се фактички користи у РПГ, неопходна је даља интервенција јавног сектора.

**7. Да ли постоје расположиви, односно потенцијални ресурси за спровођење идентификованих опција?**

Носилац активности које се односе на креирање пољопривредне политике у Министарству је Сектор за пољопривредну политику, док је за креирање политике руралног развоја надлежан Сектор за рурални развој. За спровођење мера пољопривредне политике, садржаних у Закону, надлежна је Управа за аграрна плаћања, док контролу на лицу места обављају инспекције у саставу овог министарства.

Када је реч о допуни, која се предлаже у овом закону, одређено додатно административно оптерећење може се очекивати у Управи за аграрна плаћања, због процедуре уписа у РПГ додатних земљишних парцела.

За спровођење овог закона средства су обезбеђена Законом о буџету Републике Србије за 2025. годину („Службени гласник РС”, број 94/24) у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, функција 420 – Пољопривреда, шумарство, лов и риболов, Програмска активност 0001 – Директна плаћања, апропријација економска класификација 451 – Субвенције јавним нефинансијским предузећима и организацијама, у укупном износу од 95.900.000.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде – Управе за аграрна плаћања и у складу са билансним могућностима буџета Републике Србије.

**8. Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?**

Изабрана је опција примене мера, усаглашених у оквиру споразума са струковним удружењима пољопривредних произвођача, а која омогућава упис у РПГ пољопривредних површина које се фактички обрађују.

Предложене промене требало би да доведу до унапређења стабилности дохотка произвођача, односно повећања дохотка пољопривредника по основу новоуписаних површина у РПГ.

**КЉУЧНА ПИТАЊА ЗА АНАЛИЗУ ФИНАНСИЈСКИХ ЕФЕКАТА**

**1. Какве ће ефекте изабранa опцијa имати на јавне приходе и расходе у средњем и дугом року?**

Изабрана опција имаће директан утицај на буџетске расходе.

За спровођење овог закона средства су обезбеђена Законом о буџету Републике Србије за 2025. годину („Службени гласник РС”, број 94/24) у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, функција 420 – Пољопривреда, шумарство, лов и риболов, Програмска активност 0001 – Директна плаћања, апропријација економска класификација 451 – Субвенције јавним нефинансијским предузећима и организацијама, у укупном износу од 95.900.000.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде – Управе за аграрна плаћања и у складу са билансним могућностима буџета Републике Србије.

**2. Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?**

За спровођење овог закона средства су обезбеђена Законом о буџету Републике Србије за 2025. годину („Службени гласник РС”, број 94/24) у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, функција 420 – Пољопривреда, шумарство, лов и риболов, Програмска активност 0001 – Директна плаћања, апропријација економска класификација 451 – Субвенције јавним нефинансијским предузећима и организацијама, у укупном износу од 95.900.000.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде – Управе за аграрна плаћања и у складу са билансним могућностима буџета Републике Србије.

**3. Како ће спровођење изабране опције утицати на међународне финансијске обавезе?**

Спровођење изабране опције нема негативних ефеката на међународне финансијске обавезе.

**4. Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?**

За реализацију предложених промена, које проистичу из спровођења изабране опције, нису предвиђени додатни трошкови у категорији капиталних трошкова, текућих трошкова и зарада.

**5. Да ли је могуће финансирати расходе изабране опције кроз редистрибуцију постојећих средстава?**

С обзиром да ће изабрана опција бити у примени током 2025. године, трошкови њене реализације обезбеђени су Законом о буџету Републике Србије за 2025. годину („Службени гласник РС”, број 94/24) у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, функција 420 – Пољопривреда, шумарство, лов и риболов, Програмска активност 0001 – Директна плаћања, апропријација економска класификација 451 – Субвенције јавним нефинансијским предузећима и организацијама, у укупном износу од 95.900.000.000 динара.

Средства потребна у наредним годинама обезбедиће се у оквиру утврђених лимита министарства надлежног за послове пољопривреде – Управе за аграрна плаћања и у складу са билансним могућностима буџета Републике Србије.

**6. Какви ће бити ефекти спровођења изабране опције на расходе других институција?**

У погледу осталих институција, примена изабране опције нема утицаја на расходе.

**КЉУЧНА ПИТАЊА ЗА АНАЛИЗУ ЕКОНОМСКИХ ЕФЕКАТА**

**1. Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?**

Изабрана опција неће проузроковати материјалне и нематеријалне трошкове привреди, било да се ради о појединој грани привреде, односно одређеној категорији привредних субјеката.

Потенцијални корисници мера садржаних у овом закону су пољопривредници, који су уписани или се уписују у РПГ као као корисници пољопривредног земљишта, при чему им се допуном Закона пружа могућност уписа у РПГ катастарске парцеле и по основу фактичког коришћења пољопривредног земљишта на основу посебне изјаве.

С обзиром на то да ће предметна допуна у највећој мери утицати на кориснике директних плаћања везаних за површину, доминантни корисници су произвођачи у области ратарске, воћарске и повртарске производње. Ови потенцијални корисници неће имати никакве додатне трошкове, с обзиром да већ послују о оквиру одређене привредне делатности, односно већ испуњавају прописане законске услове, те изабрана опција не намеће додатне трошкове корисницима.

С друге стране, изабрана опција имаће директан утицај на повећање материјалне користи кроз повећање прихода корисника, с обзиром на то да ће новоуписане површине у РПГ бити предмет подстицаја у пољопривреди и руралном развоју.

**2. Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?**

Изабрана опција посредно може да делимично утиче на конкурентност привредних субјеката на домаћем и иностраном тржишту, с обзиром на то да ће новоуписане површине у РПГ бити предмет подстицаја у пољопривреди и руралном развоју, и то, у највећој мери, директних плаћања у биљној производњи. Ова врста подстицаја реализује се у форми основних подстицаја у биљној производњи и регреса за набавку инпута (гориво, ђубриво, сертификовано семе), што су мере које директно доприносе смањењу цене коштања кроз умањење варијабилних трошкова производње, чиме се отвара могућност за повећање маргине профита, као и унапређење ценовне конкурентности.

**3. Да ли изабрана опција утиче на услове конкуренције и на који начин?**

Директна плаћања, на која ће у највећој мери утицати изабрана опција, директно доприносе смањењу цене коштања производа, што утиче на унапређење ценовне конкурентности произвођача – корисника подршке, с обзиром да финансијска подршка утиче на повећање маргине профита и могућност пласмана по нижој цени.

Међутим, имајући у виду да сва регистрована газдинства (уз испуњене додатне прописне услове), могу да остваре право на коришћење подстицаја, као и да је регистрација газдинстава добровољна, применом ових мера не нарушавају се услови конкуренције на тржишту.

**4. Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?**

Изабрана опција не утиче на трансфер технологије, нити примену техничко-технолошких, организационих и пословних иновација, имајући у виду да је већ успостављена евиденција за упис пољопривредних парцела (РПГ) и да се предложеном допуном само врши проширење могућности за упис пољопривредних површина, без утицаја на РПГ.

**5. Да ли изабрана опција утиче на друштвено богатство и његову расподелу и на који начин?**

Изабрана опција нема директан утицај на увећање друштвеног богатства, нити његову расподелу, али посредно доприноси могућности увећања прихода газдинстава, односно одржању стабилности дохотка.

**6. Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?**

Изабрана опција нема утицаја на квалитет и статус радне снаге (права, обавезе и одговорности), нити на права, обавезе и одговорности послодаваца.

**КЉУЧНА ПИТАЊА ЗА АНАЛИЗУ ЕФЕКАТА НА ДРУШТВО**

**1. Колике трошкове и користи (материјалне и нематеријалне) ће изабрана опција проузроковати грађанима**?

Изабрана опција неће проузроковати додатне материјалне и нематеријалне трошкове грађанима, с обзиром да се средства за спровођење интервенције обезбеђују у буџету Републике Србије.

**2. Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?**

Изабрана опција неће штетно утицати ни на једну специфичну групу популације.

**3. На које друштвене групе, а посебно на које осетљиве друштвене групе, би утицале мере изабранe опцијe и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?**

Имајући у виду да се допуном Закона само проширује опсег пољопривредног земљишта које се уписује у РПГ, законска решења неће штетно утицати на неку специфичну групу популације, односно на осетљиве друштвене групе.

**4. Да ли би и на који начин изабранa опцијa утицалa на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?**

Изабрана опција ни на који начин не утиче на тржиште рада и запошљавање, као ни на услове за рад.

**5. Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?**

Изабрана опција обезбеђује равноправан третман свих лица, односно нема директне или индиректне дискриминације корисника подстицаја.

**6. Да ли би изабрана опција могла да утиче на цене роба и услуга и животни стандард становништва, на који начин и у којем обиму?**

Предложена допуна Закона у највећој мери имаће утицај на директна плаћања у биљној производњи, с обзиром да је ова врста плаћања у директној корелацији са површином земљишта у РПГ. У том смислу, могуће је да ће предложена допуна посредно позитивно утицати на цене пољопривредних производа, с обзиром да се применом мера везаних за површину, утиче на смањење варијабилних трошкова, односно цену коштања, што отвара могућност за смањење продајне цене производа, али и могућност за повећање маргине профита.

**7. Да ли би се реализацијом изабране опције позитивно утицало на промену социјалне ситуације у неком одређеном региону или округу и на који начин?**

Примена изабране опције нема директан утицај на промену социјалне ситуације у неком одређеном региону или округу, имајући у виду да је могућност уписа у РПГ омогућена свим газдинствима у Републици Србији.

**8. Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?**

Реализацијом изабране опције ни на који начин се не утиче на промене у финансирању, квалитету или доступности система социјалне заштите, здравственог система или система образовања корисника, нити осталих грађана.

**КЉУЧНА ПИТАЊА ЗА АНАЛИЗУ ЕФЕКАТА**

**НА ЖИВОТНУ СРЕДИНУ**

**1. Да ли изабрана опција утиче и у којем обиму утиче на животну средину, укључујући ефекте на квалитет воде, ваздуха и земљишта, квалитет хране, урбану екологију и управљање отпадом, сировине, енергетску ефикасност и обновљиве изворе енергије?**

**2. Да ли изабрана опција утиче на квалитет и структуру екосистема, укључујући и интегритет и биодиверзитет екосистема, као и флору и фауну?**

**3. Да ли изабрана опција утиче на здравље људи?**

**4. Да ли изабрана опција представља ризик по животну средину и здравље људи и да ли се допунским мерама може утицати на смањење тих ризика?**

**5. Да ли изабрана опција утиче на заштиту и коришћење земљишта у складу са прописима који уређују предметну област?**

Изабрана опција нема директан, нити значајан утицај на животну средину и здравље људи.

**КЉУЧНА ПИТАЊА ЗА АНАЛИЗУ УПРАВЉАЧКИХ ЕФЕКАТА**

**1. Да ли се изабраном опцијом уводе организационе, управљачке или институционалне промене и које су то промене?**

Изабраном опцијом не уводе се организационе, управљачке, нити институционалне промене, с обзиром на то да су начин уписа пољопривредног земљишта у РПГ, као и сам РПГ, дефинисани Законом у делу који није предмет овог закона. У том смислу, предложене промене спроводиће се у оквиру постојећег РПГ, према важећим законским одредбама.

**2. Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?**

Јавна управа има капацитет за спровођење изабране опције, али постоји простор за јачање капацитета кроз обуке и едукације запослених и попуњавање упражњених радних места.

**3. Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?**

За реализацију изабране опције није било потребно извршити реструктурирање постојећег државног органа. За реализацију мера, које су предмет изабране опције, надлежна је Управа за аграрна плаћања.

**4. Да ли је изабрана опција у сагласности са важећим прописима, међународним споразумима и усвојеним документима јавних политика?**

Изабрана опција није у супротности са важећим прописима и међународним споразумима. У оквиру овог извештаја, у делу који се односи на кључна питања за утврђивање циљева, приказана је усаглашеност са важећим документима јавних политика.

**5. Да ли изабрана опција утиче на владавину права и безбедност?**

Изабрана опција не утиче на владавину права и безбедност.

**6. Да ли изабрана опција утиче на одговорност и транспарентност рада јавне управе и на који начин?**

Изабрана опција не утиче на одговорност и транспарентност рада јавне управе, с обзиром на то да се овим законом само проширује опсег пољопривредног земљишта које се уписује у РПГ, док функционисање РПГ и пратећих механизама у оквиру јавне управе не захтева промене.

**7. Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?**

Након усвајања овог закона и његовог ступања на снагу, потребно је изменити подзаконске акте, који се односе на предмет изабране опције. У том смислу, потребно је изменити Правилник о упису у Регистар пољопривредних газдинстава, промени података и обнови регистрације, електронском поступању, као и о условима за пасиван статус пољопривредног газдинства („Службени гласник РС“, бр. 25/23, 110/23, 3/24 и 34/24).

Такође, неопходно је да у складу са прописаним овлашћењем Влада донесе Уредбу о условима фактичког коришћења пољопривредног земљишта, као и о обрасцу посебне изјаве о фактичком коришћењу пољопривредног земљишта.

Планирано је да се реализација предложене опције спроведе током 2025. године.

**КЉУЧНА ПИТАЊА ЗА АНАЛИЗУ РИЗИКА**

**1. Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?**

С обзиром на то да је овај закона израђен на иницијативу струковних удружења пољопривредних произвођача, са којима су потписана два споразума, може се сматрати да постоји подршка циљних група корисника за спровођење изабране опције. Такође, спровођење изабране опције, наведене у овом закону, може се сматрати приоритетом за доносиоце одлукау наредном периоду.

**2. Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?**

Финансијска средства и извори за спровођење изабране опције наведена су у оквиру одговора на кључна питања за анализу финансијских ефеката у овом документу, у оквиру питања 1, 2. и 5.

**3. Да ли постоји још неки ризик за спровођење изабране опције?**

Нису уочени други потенцијални ризици за спровођењеизабране опције.